《用廉夫韵如诸友登清微亭》
宋代·傅察

束带缚吏事，发狂中愤兴。
世情多面月，噂沓背恶憎。
缅怀数群子，皎皎莹壶冰。
披云见颜色，洗翠露锋棱。
忘形到坦率，嵩论破炎蒸。
蔼然嘉誉在，顾我独无称。
文场屡交镝，师老畏侵凌。
况复时雨过，缘苗覆千胜。
便当共临眺，此兴那可胜。
孤亭枕席佳，下有寒潭澄。
仰看霞绮散，坐待月华升。
嘲咏纵欢谑，明朝期再登。

作者简介：傅察（1089—1126）字公晦，孟洲济源（今属河南）人，北宋中书侍郎傅尧俞重孙。端重有操，为文温丽，遇事若无所可否，非其意萃然不可犯。徽宗崇宁五年（1106）进士，蔡京欲妻以女，拒弗答。曾任青州司法参军、永平、淄川丞，太常博士，兵部、吏部员外郎。宣和七年（1125）冬，接伴金国贺正旦使，道逢金太子斡离不，令下拜，抗辩不屈而死，谥忠肃。事迹见《宋史·忠义本传》。